高山別鄰幾
作者：蘇舜欽
朝代：宋

paragraphs: 高山扶層巔，下與地盤結。
氣貫不變移，澤枯乃朽裂。
有如善人交，生死兩固節。
語默無異方，黯沮在爲別。
世風隨日儉，俗態逐勢熱。
負予好古心，噓歎星斗滅。
近得鄰幾生，胸懷貯霜雪。
饑渴入詩書，趣向著羈絏。
又與斯人離，先日心破折。
古也當貽言，在子可捫舌。
奈何區區誠，敢以御者說。
器成必刓琢，德潤資澡刷。
安文謾徽墨，古訓乃佩玦。
帝門急豪英，濟物無自孑。